ཁོང་ཚོས་ང་ཚོར་སྒོ་ཕྱེས་པའམ་ཐ་ན་བཙན་ཤུགས་ཀྱིས་སྒོ་འབྱེད་དུ་བཅུག་པར་ཉམས་ཞིབ་ཡག་པོ་བྱས་ཏེ་གནས་ཚུལ་རྒྱུས་ལོན་བྱུང་ཚེ།ད་གཟོད་ཁྱོད་ཀྱིས་དེ་རིང་གནས་སྟངས་ཧ་གོ་ངེས་ཡིན་པ་དང༌།ཁོང་ཚོར་ང་ཚོ་་དགོས་མཁོ་བྱུང་བའི་ཐབས་ཇུས་དེ་ཡང་ཧ་གོ་ངེས་རེད།ང་ཚོའི་དཀའ་རྙོག་དེ་ཨ་རི་ཁོ་ནའི་ནང་འཐབ་རྩོད་བྱས་ཚེ་ཨ་རིའི་མནའ་མཐུན་རྗེས་སུ་འབྲངས་པ་ཆགས་ངེས་ཡིན་ལ།ཁྱོད་ཀྱིས་སྤྱི་དམངས་ཀྱི་ཐོབ་ཐང་བརྗོད་ནའང་དེ་ནི་ཨ་རིའི་གཞུང་གི་ཁྲིམས་འཛིན་དབང་ཆ་ནང་ཁུལ་གྱི་དཀའ་རྙོག་ཞིག་ཡིན།ཨ་རིའི་གཞུང་ནི་རུས་རྒྱུད་དང་ཤ་མདོག་དབྱེ་འབྱེད་ནང་དུ་ཚུད་ཡོད།ག་རེ་བྱས་ནས་གཞུང་གི་དབང་འཛིན་པ་ཆེ་ཤོས་རྣམས་ཤ་མདོག་དབྱེ་འབྱེད་བྱེད་མཁན་ཡིན་ནམ།སྲིད་གཞུང་འདི་མི་སྣ་སོ་དྲུག་གིས་གྲུབ་པའི་ཨུ་ཡོན་ལྷན་ཁང་གིས་སྟངས་འཛིན་བྱེད་བཞིན་ཡོད༌།དེ་དག་ནི་གྲོས་ཚོགས་གོང་མའི་ནང་དུ་མི་སྣ་བཅུ་དྲུག་དང༌།གྲོས་ཚོགས་འོག་མའི་ནང་དུ་མི་སྣ་ཉི་ཤུ་ཡོད་པ་དེ་རེད།གྲོས་ཚོགས་གོང་མའི་མི་སྣ་བཅུ་དྲུག་ནང་ནས་མི་སྣ་བཅུ་ཨ་རིའི་ལྷོ་ཕྱོགས་ནས་ཡིན་པ་དང༌།གྲོས་ཚོགས་འོག་མའི་མི་སྣ་ཉི་ཤུའི་ནང་གི་མི་སྣ་བཅུ་གསུམ་ཨ་རིའི་ལྷོ་ཕྱོགས་ནས་ཡིན་པ་རེད།མི་འདི་དག་གིས་ང་ཚོ་གནས་ཡོད་འི་རྒྱལ་ཁབ་འདིའི་ཕྱི་ནང་གི་ཁ་ཕྱོགས་ལ་དབང་བསྒྱུར་བྱེད་བཞིན་ཡོད།མི་སྣ་སོ་དྲུག་ལས་མི་སྣ་ཉི་ཤུ་ནི་ཤ་མདོག་དབྱེ་འབྱེད་བྱེད་མཁན་དང༌།རུས་རྒྱུད་དབྱེ་འབྱེད་བྱེད་མཁན་རེད།དེ་ནི་ང་ཚོས་ངོ་རྒོལ་བྱེད་སའི་གཞི་ཡིན།ང་ཚོ་ནི་མི་ཆོས་རིང་ལུགས་འཕེལ་རྒྱས་ལ་མ་དགའ་བའི་མིས་དབང་འཛིན་བྱས་ཡོད་པའི་སྤྱི་ཚོགས་ཞིག་ནང་དུ་གནས་ཡོད་པ་རེད།ང་ཚོ་ཁོང་ཚོའི་ཉེ་འཁོར་དུ་ག་འདྲ་བྱས་ཏེ་སླེབས་ཐུབ་བམ།གྲོས་ཚོགས་གོང་འོག་གཉིས་དང༌།ཕོ་བྲང་དཀར་པོ།ཆེས་མཐོའི་ཁྲིམས་ཞིབ་ཁང་ཚང་མ་ཁོང་ཚོས་སྟངས་འཛིན་བྱས་ཡོད་པ་དེ་ལས་ང་ཚོར་ག་འདྲ་བྱས་དྲང་བདེན་ཐོབ་ཐུབ་ངེས་རེད།